Iktatószám: P/7-6/2023.

**Jegyzőkönyv**

**Készült**: A Pénzügyi Bizottság és a Térségfejlesztési Bizottság 2023. november 30-i, a Megyeháza Földszinti 5. sz. termében tartott együttes üléséről.

**Jelen vannak**: a mellékelt jelenléti ívek szerint

**Fodor Márk:** Tisztelettel köszönti a megjelenteket, a meghívott vendégeket, a Hivatal dolgozóit, Alelnök Urakat. A Térségfejlesztési Bizottság részéről megállapítja, hogy a bizottság határozatképes, és a kiküldött napirendet szavazásra bocsátja.

**20/2023. (XI.30.) TB számú határozat**

*A Zala Vármegyei Közgyűlés Térségfejlesztési Bizottsága az elnök által előterjesztett napirendet 5 igen szavazattal egyhangúan elfogadta.*

**Zakó László**: Tisztelettel köszönti a Pénzügyi Bizottság tagjait és a megjelenteket. Megállapítja, hogy a bizottság minden tagja megjelent és határozatképes. A kiküldött meghívót és a napirendi pontokat megkapták, kérdezi a bizottság tagjaitól, hogy van-e valakinek javaslata, kérdése a kiküldött napirenddel kapcsolatban. Ennek hiányában a napirendi pontokat szavazásra bocsátja.

**23/2023. (XI.30.) PB számú határozat**

*A Zala Vármegyei Közgyűlés Pénzügyi Bizottsága az elnök által előterjesztett napirendet 5 igen szavazattal egyhangúan elfogadta.*

**Napirend tárgyalása**:

1. Rendelet-tervezet Zala Vármegye Önkormányzata 2023. évi költségvetésének módosítására

**Fodor Márk**: Felkéri Hellerné Vizsy Rita gazdasági vezető asszonyt a napirendi pont szóbeli kiegészítésére.

**Hellerné Vizsy Rita:** A költségvetés főösszege 1.245.016 e Ft-ról 1.267.658 Ft-ra emelkedik.

A költségvetési rendeleten pályázati bevételek és a Kft elszámolásából adódó visszafizetés került átvezetésre.

**Fodor Márk:** Kérdezi a térségfejlesztési bizottság tagjait, hogy kérdés, vélemény van –e a napirenddel kapcsolatban, ennek hiányában a napirendet szavazásra teszi fel.

**21/2023. (XI.30.) TB számú határozat**

*A Zala Vármegyei Közgyűlés Térségfejlesztési Bizottsága a „Rendelet-tervezet Zala Vármegye Önkormányzata 2023. évi költségvetésének módosítására” című napirendi pontot 5 igen szavazattal egyhangúan elfogadta.*

**Zakó László**: Köszöni a szóbeli kiegészítést. Az írásbeli anyagot megkapták, olvasták. Megkérdezi a bizottság tagjaitól, hogy van-e valakinek kérdése, hozzászólása az anyaggal kapcsolatban. Kérdés, hozzászólás hiányában szavazásra bocsátja a napirendet.

**24/2023. (XI.30.) PB számú határozat**

*A Zala Vármegyei Közgyűlés Pénzügyi Bizottsága a „Rendelet-tervezet Zala Vármegye Önkormányzata 2023. évi költségvetésének módosítására” című napirendi pontot 5 igen szavazattal egyhangúan elfogadta.*

13 óra 30 perckor Pálinkás Róbert bizottsági tag megérkezett.

2. Zala Vármegye Önkormányzata által benyújtott pályázatok jóváhagyása

Fodor Márk: Felkéri Dr. Mester László főjegyző urat az előterjesztés szóbeli kiegészítésére.

Dr. Mester László: Két pályázat szerepel az előterjesztésben. Mindkettő osztrák-magyar INTERREG pályázat. Az egyik pályázatban projektpartner lesz az önkormányzat, ez klímavédelemmel kapcsolatos. A másikban pedig konzorciumi vezető partner lesz, amely egészségügyi együttműködésre épülő pályázat.

Fodor Márk: Kérdezi, hogy van –e kérdés, vagy vélemény a tagok részéről.

Strázsai Zoltán: Nem kérdezni szeretne, hanem hozzászólni, vagyis megköszönni a helyi stáb munkáját. Az INTERREG pályázatok nagyon nehéz kategóriába tartoznak mind a pályázatok megírása, mind azok elnyerése és elszámolásuk tekintetében. Úgy tudja, hogy a korábbi INTERREG pályázatokat befogadták, az elbírálásuk ezután várható. Az a véleménye, hogy az önkormányzat által megcélzott keretösszeget visszaosztva a partnerek számával, nagyjából azonos mértékű a partnereket nézve. Vannak olyan projektek, ahol a partnerek nem egyenlő arányban részesülnek a pályázati támogatásokból. Ezek nagyon jó projektek, fontos témák megyei és nemzetközi szinten. A klímavédelmi pályázat akár globális szinten is. Köszöni még egyszer az egész stáb munkáját.

Fodor Márk: Kérdezi, hogy van –e egyéb kérdés, vagy észrevétel még.

Zakó László: Régóta figyeli az önkormányzat által benyújtott pályázatokat, amelyek észrevétele szerint nagyon egy kaptafára mennek. Érti és meg is fogja szavazni a napirendi pontot, de van egy kérdése a kettes számú pályázattal kapcsolatban. Hogy vezető partnerként milyen szakmai kompetenciát tud hozzátenni az önkormányzat a projekthez.

Dr. Mester László: Az országban 5 alatt van a HyperBar terápiával foglalkozó intézmények száma. Lentiben van az egyik. Elnök úr ismeri a szakmai részleteit, és aktív szerepe volt a pályázat előkészítésében a Grazi Orvostudományi Egyetemmel együttműködve. Lenti városában és a grazi egyetemen is működik a hiperbár-terápia, mely jelenleg még nem elfogadott gyógymód az orvostudomány számára, éppen a szak –és járóbeteg ellátás jövőbeni fejlődési irányát alapozza meg.

Zakó László: Tudja, hogy a közgyűlés elnöke egészségügyi szakember is, nem az ő kompetenciáját kérdőjelezi meg.

Pácsonyi Imre: Azzal egészíti ki az előbbi hozzászólásokat, hogy egy menedzsmentnek nem kell minden irányadó szakmai kompetenciával rendelkeznie. A megfelelő szolgáltatókat kell megtalálnia az egyes feladatokra és koordinálnia a pályázat végrehajtását.

Pálinkás Róbert: Integrátori szerepe jelentős ennek a projektnek. Korábban például Krausz Ferenc is egy projektet indított, mely mostanra forrta ki magát, és kapott érte Nobel-díjat. Nagyon fontos, hogy van egy ilyen pályázati forrás, és elindul ez a projekt, mert fontos lépés a jövőbeli fejlődési lehetőségek szempontjából.

Zakó László: A többi partnerhez viszonyítva kellene felmutatni végzettséget. Elnök úrnak van, ezt elfogadja.

Strázsai Zoltán: Ez egy bonyolult pályázat. Komoly szakmai tapasztalattal rendelkező stáb dolgozik a megyén, akik idegen nyelven folyékonyan tudnak tárgyalni, ez lehet az az ok, hogy a vezető partnerséget elmerik vállalni.

Fodor Márk: Áttérne a szavazás fázisára. Kérdezi, hogy van –e kérdés, vagy hozzászólás. Ennek hiányában szavazásra bocsátja a napirendi pontot. Pálinkás Róbert tanácsnok úrral együtt már 6 fő van jelen a bizottsági ülésen.

**22/2023. (XI.30.) TB számú határozat**

*A Zala Vármegyei Közgyűlés Térségfejlesztési Bizottsága „Zala Vármegye Önkormányzata által benyújtott pályázatok jóváhagyása.” című napirendi pontot 6 igen szavazattal egyhangúan elfogadta.*

**Zakó László**: Szavazásra bocsátja a napirendi pontot.

**25/2023. (XI.30.) PB számú határozat**

*A Zala Vármegyei Közgyűlés Pénzügyi Bizottsága „Zala Vármegye Önkormányzata által benyújtott pályázatok jóváhagyása.” című napirendi pontot 5 igen szavazattal egyhangúan elfogadta.*

**3. A Zala Vármegyei Közgyűlés 2024. évi munkatervének elfogadása.**

**Fodor Márk**: Kérdezi, hogy van –e kérdés, vagy észrevétel a napirenddel kapcsolatban.

**Zakó László**: Kérdezi, hogy az előző évhez képest van –e változás a tervben.

**Dr. Mester László:** Igen, a külsős előadók személyében van változás. Főispán asszony által javasolt személyek kerültek be a munkatervbe.

Fodor Márk: Kérdezi, hogy van –e kérdés, vagy hozzászólás. Ennek hiányában szavazásra bocsátja a napirendi pontot.

**23/2023. (XI.30.) TB számú határozat**

*A Zala Vármegyei Közgyűlés Térségfejlesztési Bizottsága „A Zala Vármegyei Közgyűlés 2024. évi munkatervének elfogadása.” című napirendi pontot 6 igen szavazattal egyhangúan elfogadta.*

**Zakó László**: Elnézést kér, mert a következő napirendi ponttal keverte össze ezt a pontot. A munkatervre adott be három javaslatot, melyből egyet fogadott el Elnök úr. Sajnálja, hogy sem a súlyos munkahelyi válságot feltérképező javaslata, sem pedig 2023. július elején kezdődött MOL hulladékgazdálkodási helyzetét bemutató javaslata nem került a napirendi pontok közé. A napirendet ezután szavazásra bocsátotta.

**26/2023. (XI.30.) PB számú határozat**

*A Zala Vármegyei Közgyűlés Pénzügyi Bizottsága „A Zala Vármegyei Közgyűlés 2024. évi munkatervének elfogadása” című napirendi pontot 4 igen szavazattal, 1 tartózkodás mellett elfogadta.*

**Zakó László**: Az együttes bizottsági ülést bezárja.

K.m.f.

 Zakó László Fodor Márk

 a Pénzügyi Bizottság elnöke a Térségfejlesztési és Pénzügyi

 Bizottság elnöke